<classify> WAKALA wa Usambazaji Maji Vijijini na Usafi wa Mazingira Ruwasa ukianzishwa utaharakisha kufikia lengo la kusambaza maji vijijini kwa asilimia 85 ifikapo 2020.Hayo yalisemwa na Waziri wa Maji, Profesa Makame Mbarawa wakati akifungua mkutano wa viongozi mbalimbali wa sekta ya maji mjini hapa jana. Waziri Mbarawa alisema kwa sasa upatikanaji maji vijijini unafikia asilimia 59.8 hivyo kuanza utendaji kwa Ruwasa kutasukuma mbele malengo hayo.Alisema wakala huo utakapoanza kazi Julai, mwaka huu, utasaidia kufikia malengo hayo ambayo yapo ndani ya Ilani ya Chama Cha Mapinduzi CCM ya 2015-2020 ya kuhakikisha mamlaka za maji kutimiza lengo hilo mwaka mmoja baadaye. Profesa Mbarawa alisema pamoja na kuanza wakala huo, pia wizara imeamua kusaini mikataba ya utendaji na wenyeviti wa mamlaka za maji nchini, lengo likiwa ni kuharakisha kufikia malengo.Alisema katika mkakati huo ambao upo kwenye Sheria ya Maji Namba 5 ya mwaka 2019, uchimbaji wa visima na mabwawa pia utafanya kazi chini ya Ruwasa. Alisema kupitia mikataba hiyo, watazingatia namna mamlaka hizo zinavyokusanya mapato, zinavyounganisha wateja na huduma bora kwa wateja.Alisema kusaini mikataba hiyo hakulengi kuwakomoa au kuwaharibia watu kazi bali inalenga kuhimiza utendaji wa mamlaka za maji ili kuachana na mtindo wa kutegemea fedha kutoka serikali za kutekeleza miradi midogo. Alisema wakati umefika kwa mamlaka hizo kuanza kufikiria pia namna ya kupunguza matumizi mbalimbali ndani yake.Alitoa mfano wa Mamlaka ya Majisafi na Majitaka Tanga ambayo imefunga vidhibiti umeme katika mitambo yake ambavyo vimefaulu kupunguza matumizi kwa asilimia 20, hivyo akazitaka mamlaka zingine kujifunza kutoka huko ili kupunguza gharama za umeme.Kuhusu dawa alisema mamlaka haziwezi kupunguza, lakini wanaweza kuzungumza na Bohari Kuu ya Dawa MSD kwa lengo na kuagiza dawa hizo na inavyoagiza dawa za hospitali ili kupunguza gharama na bei ya kuagiza.Awali Naibu Waziri wa Maji, Juma Aweso alisema, mamlaka za maji zinatakiwa kubadilika kutokana na vitendo vya kuanzisha miradi ambayo serikali inatoa fedha nyingi na hatimaye maji hayatoki.Alisema pia wanatakiwa kubadili mtindo wao wa kuwatafuta makandarasi ambao wanakuwa hawana uwezo wa kufanya miradi ya maji na hivyo kusababisha wananchi kuendelea kukosa maji. Mwenyekiti wa Mamlaka ya Maji Moshi, Profesa Faustine Bee alisema wamepokea maagizo ya kujipanga katika kuongeza mapato, kuunganisha wateja na kutoa huduma bora kwa wananchi.  <topic>: kitaifa 